Thorkild B. Fransgaard (FP), 1999-04-27:
Ja, så har vi igen en forespørgselsdebat vedrørende vore fødevarer.
Det er jo paradoksalt, at i det land i verden, hvor der bliver produceret fødevarer, der er de mest eftertragtede uden for landets grænser, har vi den debat den ene gang efter den anden.
Man må håbe, at de eksportmarkeder, som vi sælger vore landbrugsvarer til, ikke bemærker de debatter, vi har
her i Folketingssalen
De er til skade for vor eksport af fødevarer.
Offentliggørelse af kontrolresultater er rigtig, hvis der er et fornuftigt formål med det, og hvis det kan hjælpe forbrugerne med at vælge fra, hvis der er noget at vælge fra, og hvis det giver forbrugere en bedre information og en bedre forbrugsvejledning.
Men hvordan en offentliggørelse af kontrolresultatet i enkelte tilfælde med navns nævnelse kan hjælpe på de forhold, forstår jeg ikke.
Fremskridtspartiet ser formålet med sådan en slags, hvad skal man sige, forfølgelse i enkeltstående tilfælde, som om der bare er tale om at hænge bestemte personer ud - noget, vi i Fremskridtspartiet på det skarpeste tager afstand fra.
Hvis der omvendt er grove tilfælde og gentagne tilfælde, jamen så er det jo rigtigt, at navnene bliver nævnt, så forbrugerne ved det.
Alle landmænd, der leverer mælk, svinekød, oksekød, fjerkræ, eller hvad vi nu skal leve af, leverer jo da varer i forvisning om, at der ingenting er i vejen, for der er så meget kontrol ude hos landmændene i dag, og det er kun godt, at de er overbevist om, at varerne er i orden, når de leveres.
Der er nævnt et enkelt tilfælde, hvor en landmand er hængt ud ved navns nævnelse, fordi han leverede mælk med antibiotika.
Men en landmand kan i dag desværre meget nemt komme til det, uden at han ved det.
Hvorfor skal sådanne personer hænges ud?
Det er ikke noget, der hører hjemme i et retssamfund.
Omvendt vil vi gerne være med til - og det er det, der skal indføres her ved årtusindskiftet - at de, der virkelig gør noget forkert, skal registreres, og at de også skal nævnes ved navn.
Vi kan tage et eksempel: Vi kunne da ikke i vores samfund finde på at lave en liste med navns nævnelse over fartsyndere eller spritbilister, og det skal vi da heller ikke.
Men jeg mener, de er lige så farlige som de meget, meget få tilfælde, hvor der kommer fødevarer frem, der er noget i vejen med.
Der er så meget tale om socialbedragere, men jeg vil nok sige, at i langt de fleste tilfælde er det nogle, der ved en fejl er kommet til at modtage for stor en ydelse.
Skal de også hænges ud?
Skal de også i registre med navns nævnelse?
Nej, selvfølgelig ikke.
Det skal vi passe på med.
Når alt det er sagt, vil jeg sige, at Fremskridtspartiet selvfølgelig synes, det er rigtigt, at hvis der er nogen, der handler groft forsætligt og gør det gentagne gange - og det gælder inden for hele fødevareindustrien - ja, så skal vi ikke være tilbageholdende med, at det bliver fortalt, at de mennesker har gjort noget forkert.
Der ligger flere forslag til vedtagelse her.
Vi har ikke været med i nogen af dem, og det er ganske enkelt, fordi, som jeg indledningsvis sagde, jeg synes, der er ved at være for mange debatter, som er til skade for hele vor eksport af landbrugsvarer.
Derfor vil vi ikke deltage i at fremsætte noget forslag, men vi vil støtte et af forslagene, og det forslag, vi vil støtte, er det, der er fremsat af SF, Venstre og Kristeligt Folkeparti, for i det sidste afsnit - jeg skal ikke læse det hele - er der noget, der er vigtigt, og det hænger sammen med det, jeg har sagt, nemlig at offentliggørelse sker i form af sammenfattende resultater, der giver forbrugerne et reelt helhedsbillede. Dermed kunne det jo tages med i betragtning, når engang det skal evalueres og gøres færdigt, at man måske kan få en liste over samtlige kontroller, også alle dem, der er i orden, for det er jo kun et mikroskopisk antal, der ikke er i orden.
Samtidig kunne vi måske få en liste over, hvordan de importerede fødevarer er i forhold til de danske.